Foto: KUN.UZ Ichki ishlar vazirligi Yo‘l harakati xavfsizligi bosh boshqarmasi barcha yo‘l harakati qatnashchilariga murojaat bilan chiqdi. Qayd etilishicha, respublika hududida ob-havo sharoiti o‘zgarib, qor yog‘ib, havo harorati keskin soviganligi ayni vaqtlarda muzlamalarni yuzaga keltirmoqda. Shu sababli haydovchilardan: zaruratsiz transport vositasini ko‘chaga boshqarib chiqmaslikni;   zarurat bilan chiqqan vaqtda ham belgilangan qoidalarga amal qilib, oraliq masofani saqlagan holda harakatlanishni;   gaz va tormoz tepkisini keskin bosmaslikni;   piyodalarga e’tiborli bo‘lishni, piyodalardan esa yo‘lni belgilanmagan joyidan kesib o‘tmaslikni;   barcha avtomobil yo‘llarida, shaharlar markazlarida, ayniqsa dovon yo‘llarida yetarlicha past tezlikda harakatlanib, ehtiyotkor bo‘lish so‘ralgan. «Yana bir bor zaruratsiz avtotransport vositasini ko‘chaga boshqarib chiqmasliklarini so‘raymiz», deya yakunlanadi ma’lumot.